پيښور:په تاڼه ځانمرگي بريد کې څلور پوليس عسکر وژل شوي
پوليس چارواکو ترمخه دډزو تبادله تقريباً تر يوې گينټې پورې روانه وه او کله چې بريدکوونکي گيره کې واخستل شول نو هغوي ځانونه والوځول
بريدکوونکو په تاڼه کې موجود عسکر يرغمالول غوښتل خو په تاڼه کې موجودو پوليس عسکرو دهغوي په ضد ځوابي کارروايۍ پيل کړه او اضافي نفري هم راوغوښتل شوه دپاکستان دخيبرپښتونخوا صوبې په سرښار پيښور کې دجمعې په ورځ دپوليسو په تاڼه ځانمرگي بريد ترسره شوى چې پکې څلور پوليس عسکر وژل شوي او څلور نور ژوبل شوي دي. په وژل شوؤ کې دپوليسو مشر ايس ايچ او منور خان هم شامل دى ، ژوبل کسان دعلاج لپاره يو نزدې روغتون ته رسول شوي دي. پوليس چارواکي وائي په لاسي بمونو او خودکاره وسلو سمبال درې ځانمرگي بريدکوونکي دښار دننه دتاڼې سي ډويژن کوتوالۍ په مرکزي گيټ گمارلو عسکرو باندې دبريد کولو وروستو ودانۍ ته ورننوتل. بريدکوونکو په تاڼه کې موجود عسکر يرغمالول غوښتل خو په تاڼه کې موجودو پوليس عسکرو دهغوي په ضد ځوابي کارروايۍ پيل کړه او اضافي نفري هم راوغوښتل شوه. دنزدې کورونو او يو سکول په چت هم پوليس عسکر وگمارل شول او تاڼه کې موجود ترهه گر په نخښه کړى شول. دپوليس چارواکو او عيني شاهدانو ترمخه دډزو تبادله تقريباً تر يوې گينټې پورې روانه وه او کله چې بريدکوونکي په مکمله توگه گيره کې واخستل شول نو هغوي پخپلو ځانونو پسې تړلي چاؤديدونکي مواد وچول او ځانونه يې والوځول چې دغه چاؤدنې دزياتې مرگ ژوبلې علت جوړ شو. يو لوړپوړي پوليس مشر يامين خان خبريالانو ته په دغه اړه وئيلي دي " ځانمرگي بريد کې څلور پوليس عسکر وژل شوي او څلور نور ژوبل شوي دي" هغه وويل " دريوؤ ځانمرگيانو لمړى دپوليسو په تاڼه لاسي بمونه وغورځول او بيا دتاڼې ودانۍ ته دننه شول چې وروستو ځانونه والوځول" هغه وويل په تاڼه بريد ځکه ترسره شوى چې پکې په گڼ شمير امنيتي ځواکونه ميشته دي. پوليس مشر وويل " بريدکوونکو غوښتل دزيات څخه زيات پوليس عسکر ووژني او هم په دې غرض يې په تاڼه بريد کړى ؤ، په دغه تاڼه کې په يووخت خواؤشا200 عسکر موجود وي" دغه بريد يوه ورځ وروستو له هغې ترسره شو چې دپيښور په کوهاټ روډ دبسونو په يوه اډه کې په موټر کې دننه دايښودل شوي بم چاؤدنه کې خواؤشا 13 کسان ووژل شول او د40 څخه زيات نور ژوبل شول.